     กินอะไรดี ? ขับรถอยู่ดี ๆ ผ่านโซนนี้เลี้ยวรถยูเทิร์นเข้าไปด้านในเลย จำได้ว่ามีร้านก๋วยเตี๋ยวเปิดใหม่อยู่ภายในโครงการนี้อยู่ 2-3 ร้าน ร้านนี้ก็เป็นหนึ่งในร้านที่สะดุดตาตั้งแต่ตอนที่มาทานร้าน The sea ตัดสินใจทานร้านนี้แหละ เป็นก๋วยเตี๋ยวเนื้อ และก๋วยเตี๋ยวหมูดูน่าทาน ร้านนี้อยู่ภายในโครงการร้านอาหารแห่งใหม่ของจังหวัดพิษณุโลก ภายใต้โครงการเดียวกับร้านก๋วยเตี๋ยวปากหม้อ อยู่ข้าง ๆ กับร้าน "ดิลกภัณฑ์" เปิดตั้งแต่ 09.00 น. ไปจนถึง 17.00 น. โทรศัพท์สอบถามข้อมูลเพิ่มเติมได้ที่ 081-5962250 ครับ

     ร้านอาหารที่เปิดในศูนย์อาหารนี้ส่วนใหญ่เป็นร้านตกแต่งได้สวย น่าเข้าไปนั่ง ร้านนี้ก็เช่นกัน ทันทีที่เดินเข้าไปในร้าน ... คนเยอะ เติมแทบทุกโต๊ะเลย มีที่นั่งทั้งด้านในและด้านนอก แต่ด้านนอกไม่มีใครไปนั่งคาดว่าอาหารคงร้อน ด้านในเหลืออยู่ 1 โต๊ะ สำหรับผมพอดีอีกแล้ว ลูกค้ามาทีหลังต้องได้นั่งรวมกับลูกค้าท่านอื่น ร้านนี้เจ้าของร้านช่วยกันทำอยู่ 2 คน และพนักงานเสริฟอีก 1 คน เมนูที่มีจะเป็นก๋วยเตี๋ยวเนื้อและก๋วยเตี๋ยวหมู (เนื้อไม่มีเครื่องใน) และลวกจิ้มต่าง ๆ ครับ ก๋วยเตี๋ยวเนื้อขายชามละ 50 บาท (ธรรมดา) และ 60 บาท (พิเศษ) ส่วนก๋วยเตี๋ยวหมูขายชามละ 40 บาท (ธรรมดา) และ 50 บาท (พิเศษ) ครับ ผมเลยจัดไป 2 ชาม คือเส้นเล็กรวมเนื้อ 1 ชาม และเส้นหมี่ขาวรวมเนื้ออีก 1 ชาม เป็นแบบธรรมดาทั้งคู่ครับ เพราเราคาดหวังไว้ว่าก๋วยเตี๋ยวชามละ 50 บาท อย่างน้อยก็คงพออิ่ม

     ก๋วยเตี๋ยวค่อนข้างทำช้าครับ กว่าจะได้รอพอสมควร ทันทีที่เสริฟมาสิ่งที่พบเห็นคือปริมาณก๋วยเตี๋ยวที่น้อยมาก ๆ มีลูกชิ้นให้อยู่ 2 ลูก และเนื้อเปื่อย/เนื้อสด ที่ให้มาอยู่ไม่กี่ชิ้นเท่านั้น ปริมาณมีเพียงแค่ไม่ถึงครึ่งชามที่เสริฟ อารมณ์บอกตรง ๆ ถ้าได้น้อยกว่านี้อีกนิดเหมือนก๋วยเตี๋ยวที่ขายราคาประหยัดชามละ 15 - 20 บาท อะไรอย่างนั้น ราคานี้ถึงแม้จะขายในกรุงเทพฯ แต่ผมว่า 50 บาท ร้านทางนั้นก็คงให้ปริมาณมากกว่านี้นะ เรื่องนี้เป็นส่วนที่ต้องติงอย่างแรง ลองเปรียบเทียบกับก๋วยเตี๋ยวกากหมูที่ผมสั่งเส้นเล็กรวมเนื้อชามละ 20 บาท ในรีวิวก่อนหน้านี้ดูสิ ใครได้เยอะกว่ากัน .... (เพลีย)

     ทางด้านรสชาติ เนื้อเปื่อทำได้ดีอยู่ เปื่อยมาก ๆ แต่อย่างที่บอกได้น้อย น้ำซุปค่อนข้างหอม เข้มข้น แปลกดี มีกลิ่นเครื่องเทศบางอย่างชูขึ้นมา แต่โดยรวมแล้วเรื่องรสชาติในวันนี้ก็ยังไม่มีอะไรโดดเด่นถึงกับต้องขายในราคานี้ และจะต้อง ... เอาวะ 50 บาท แต่อร่อย ต้องมากินอีก (ประมาณนั้น) คราวหน้าถ้ามาก็อยากสั่งพิเศษดูเหมือนกันว่ารสชาติจะเป็นยังไง

สรุป - รสชาติ 3/5 
       - บรรยากาศและความสะอาด 3/5 
       - การบริการและความรวดเร็ว 2.5/5 
       - ความคุ้มค่าและราคา 1/5 
     โดยรวม 2.38 เต็ม 5 

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#916)